Bláhová, Renáta, predsedníčka Úradu pre dohľad nad zdravotnou starostlivosťou (2023-12-20):
Ďakujem pekne za slovo, pán predseda. Takže ja skúsim na tých pár faktických poznámok zareagovať, aj na tie v podstate na mňa otázky dve od pána poslanca Szalaya. My máme naozaj odlišný, veľmi odlišný názor na to, akým spôsobom má byť spravované zdravotné poistenie. Pán Szalay je blízky spolupracovník pána Zajaca a autor reformy, v ktorej boli zdravotné odvody sprivatizované, možno ešte v časoch, kedy libertariánstvo nebolo až také neobvyklé, ale myslím si, že dneska sú tie doby, kedy v sektore zdravotníctva všeobecne a obzvlášť v sektore zdravotného poistenia, kde sú povinné zdravotné odvody, nevieme predpokladať neviditeľnú ruku trhu. To som presvedčená, že keby ste sa porozprávali s akýmkoľvek ekonómom, či ľavicový alebo pravicový, by vám potvrdil, že v sektore zdravotníctva a obzvlášť zdravotného poistenia, kde máte neobmedzený dopyt a obmedzenú ponuku, to je prvá vec, kde zlyhávajú tie trhy, ale navyše u nás, v dnešnej dobe, kedy úplne stroskotala súťaž v zdravotnom poistení, máme kartel troch poisťovní, ten trh nemôže fungovať v žiadnej teórii, ani len knižnej. Takže toto je náš rozpor, ale tak akože názor pravdaže môže, môže mať každý, čiže ja si myslím, že nie je správne, aby tie hnacie sily, ktoré za normálnych okolností v súťažnom trhovom prostredí, kde, kde teda je vyrovnaný a nejaká súťaž, dopyt-ponuka funguje a kde môže fungovať to, že máte veľa súťažiacich a vyčistí sa to a tá zdravá hnacia sila kapitálu súkromného vám to potom usporiada, tak som presvedčená aj po svojej dvojročnej, dva a polročnej skúsenosti na úrade, že to fungovať nemôže, že vlastne sektor zdravotníctva valcujú dvaja súkromní, traja súkromní hráči, dohadujú sa medzi sebou, je to veľmi ťažko dokázať a nie je to v prospech občana ani pacienta, častokrát je to na jeho úkor. Tým nechcem povedať, že súkromný kapitál je zlý, ono myslím si, že aj investičná skupina Penta dokáže postaviť na rozdiel od štátu Nemocnicu Bory a dáva takto zrkadlo, hovorím len že to tam nepatrí, určite do zdravotného poistenia to nepatrí, nie je to ani nikde v Európskej únii. A dovolím si povedať, že tá naša pridaná hodnota je najmä v tej úspore, ktorú už len tou reguláciou zisku, ktorú som krátko spomenula, vo výške jedného percenta toho zastropovania, čo bola naozaj dvojročná práca a vaša kolegyňa pani Cigániková ešte tento rok v júni, keby nebolo môjho listu na poslancov, by prevalcovala dvojnásobné navýšenie. Nedávalo to žiadnu logiku, aj keď to je len symbolická záležitosť, takže napríklad len týmto sme desiatky miliónov eur usporili. Takže to je tá pridaná hodnota za ten pilier zdravotného poistenia. Teraz poviem ten pilier tých dohľadov nad zdravotnou starostlivosťou. To je viac než tisíc sťažností ročne, chodí, ak to mám teda nejak rozdrobiť na drobné, ktoré by končili na súdoch, keby neboli na úrade. 85 % tento rok, tento rok možno, možno trochu menej z určitých dôvodov, ale určite viac, než 80 % týchto sťažností je neopodstatnených. My robíme rozhodcu, rovnováhu v tomto systéme. Je tam skúsenosť, tých sto ľudí naozaj rozhoduje správne, málokedy prehráme súdny spor a odťažujeme tak jednak lekárov, jednak súdy a zabezpečujeme aspoň v tejto jednej oblasti nejaké spravodlivé rozhodnutie o tom, že či ozaj bola zdravotná starostlivosť poskytnutá správne alebo nie. Čiže to je tá pridaná hodnota tam a podľa mňa je vysoká. A potom máme ešte tých dvesto ľudí, ktorí zabezpečujú pitvy a patológiu a e-prehliadky, alebo teda prehliadky mŕtvych tiel, ktoré viete, že za, za éry, keď som začína na úrade, boli tiež sprivatizované tieto veci. Išiel rozpočet skolabovať, lebo z pôvodne 25 euro za jednu prehliadku sa navýšilo vďaka hnacej sile týchto súkromníkov, ktorí tam boli, jedna prehliadka na 140 eur, 140 eur jednu prehliadku, čiže niekoľkonásobne nefungoval ani tam ten trh, my sme to zobrali späť na úrad, situácia je zastabilizovaná, len tam sme ušetrili, ja si, ja si trúfnem povedať, že už len za tie dva roky veľké milióny eur. Čiže, čiže toto je tá pridaná hodnota, napríklad čo sa týka prehliadok mŕtvych a nehovorím o období, kedy bol covid. Naša, naša metodológia bola jedna z najlepších. Vedeli sme veľmi presne pomenovať vďaka tomu, že na úrade je táto sekcia, ktorej riaditeľom bol už vtedy, keď som prišla na úrad, pán Michal Palkovič. Veľmi dobrou metodikou vedeli pomenovať, či ľudia, ktorí zomierali počas covidu, zomierajú s covidom alebo na covid. Boli sme krajina, ktorá mala jednu z najkvalitnejších štatistík a tým pádom sa vedeli odborníci a teda keby počúvali politici, tak aj politici spoľahnúť, spoľahnúť na tie štatistiky, ktoré ten úrad dával. A mali sme ich jedny z najkvalitnejších v Európe. Takže len veľmi stručne spomenúť takých pár vecí, že čo ten úrad robí. Máme okrem toho nejaké tie inovatívne projekty, ktoré uvidíme najmä v tých e-prehliadkach. Snáď, snáď keď tam aj ja nebudem, hej, teda všetci prorokujete, že ten zákon je šitý na to, aby sa ma zbavili, neviem ale prečo, pán predseda, lebo toto, čo tu ja hovorím, by mala byť, malo byť heslom silného štátu (povedané so smiechom), ako keby upratať ten súkromný kapitál v tom zdravotnom poistení (povedané so smiechom), čiže v podstate my sme ochotní dať ten know-how, že my aj vieme, jak sa to má urobiť, tým, že sú zastropované a zaregulované zisky zdravotných poisťovní, bolo by to dneska veľmi jednoduché a lacné zakázať krížové vlastníctvo. Takže asi tak. Vieme aj čo sa má robiť, ako sa to má robiť, stačí ak predstavitelia tézy ´silný štát´ siahnu po expertíze, ale pravdaže rozumiem tomu, že politické rozhodnutia môžu byť nie vždy úplne racionálne. Takže, takže asi tak.